הכנסת השמונה-עשרה

יוזמים:      	חברי הכנסת	יריב לוין
					משה גפני
					אורי מקלב
	
				פ/3978/18	
		
 הצעת חוק לתיקון פקודת סדרי השלטון והמשפט (תיקון טעות בנוסח שנתקבל), התשע"ב–2012

תיקון סעיף 10א	1.	בפקודת סדרי השלטון והמשפט, התש"ח–1948, בסעיף 10א –	
		(1)	בסעיף קטן (ב), אחרי "יושב ראש הכנסת" יבוא "או היועץ המשפטי לכנסת";	
		(2)	בסעיף קטן (ד), במקום "פרסומו" יבוא "תחילתו של החוק" ובמקום "מיום תחילת החוק" יבוא "במועד מאוחר יותר".	
תיקון חוק יסודות התקציב	2.	בחוק יסודות התקציב, התשמ"ה–1985, סעיף 49א – בטל.	

דברי הסבר

נוכח ניסיון מצטבר ביישום ההליך לתיקון טעויות טכניות בחקיקה, מוצע לפשט את ההליך הקבוע כיום וכן ליצור אחידות בהליך לתיקון טעויות כאמור בחוק התקציב השנתי.
סעיף 1	סעיף 10א לפקודת סדרי השלטון והמשפט, התש"ח–1948 (להלן – פסש"מ), מסדיר תיקון טעות טכנית שנפלה בנוסח חוק שהתקבל. במקור, הסמכות לפתוח בהליך של תיקון טעות ניתנה לשר המשפטים (ס"ח התשכ"ט, עמ' 42). סמכות זו הועברה ליושב ראש הכנסת בתיקון מס' 10 לחוק הכנסת, התשנ"ד–1994, בשנת 2001 (ס"ח התשס"א, עמ' 53), שבו עוגנו סמכויות היועץ המשפטי לכנסת. עם פניית יושב ראש הכנסת לוועדה הנוגעת בדבר, עליה לקבוע אם נפלה טעות כאמור. ההחלטה טעונה את אישור הכנסת ומתפרסמת ברשומות בחתימת יושב ראש הכנסת. 
מוצע לקבוע כי הוועדה שדנה בחוק תוכל לנקוט בהליך של תיקון טעות לפי פנייה של יושב ראש הכנסת או לפי הצעת היועץ המשפטי לכנסת, שממילא בוחן כיום את הצורך בתיקון טעות בחוק בטרם פונה יושב ראש הכנסת לוועדה. 
כיום, תחילתו של תיקון טעות היא מיום פרסומו, אלא אם כן נקבע שתחילתו ביום תחילת החוק. לרוב, כניסתו לתוקף של תיקון הטעות אמורה להיות ביום תחילתו של החוק. לפיכך, מוצע לקבוע כי 

התחילה של תיקון הטעות תהא ביום תחילתו של החוק (או הסעיף הרלוונטי), אלא אם כן ייקבע מועד מאוחר יותר.
סעיף 2	סעיף 49א לחוק יסודות התקציב, התשמ"ה–1985, שעניינו "תיקון טעות", קובע כי "על תיקון טעות בנוסח של חוק תקציב כפי שנתקבל בכנסת יחולו הוראות סעיף 10א לפקודת סדרי השלטון והמשפט, התש"ח–1948, ובלבד שהצעת יושב ראש הכנסת לפי סעיף קטן (ב) לסעיף האמור תהיה נחוצה לענין זה רק לגבי טעות שנפלה כבר בהצעת החוק." כעולה מהסעיף, ועדת הכספים של הכנסת רשאית ליזום הליך של תיקון טעות בחוק תקציב שנתי לגבי טעות שאינה "טעות שנפלה כבר בהצעת החוק", קרי טעות שנפלה בנוסח שהונח על שולחן הכנסת לקריאה הראשונה. בהתאם למוצע בסעיף 1, אין צורך לקבוע הוראה נפרדת המתירה לוועדת הכספים ליזום הליך לתיקון טעות ולכן מוצע לבטל את סעיף 49א האמור, שכן סעיף 10א לפסש"מ ממילא חל.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ו' בשבט התשע"ב – 30.1.12